በአራት ክልሎች የኢንዱስትሪ ፓርክ ኮርፓሬሽን ተቋቋመ
በአገሪቱ አራት ዋና ዋና ክልሎች የኢንዱስትሪ ፓርክ ኮርፓሬሽን መቋቋሙን የኢንዱስትሪ ሚኒስቴር በተለይ ለዋልታ ኢንፎርሜሽን ማዕከል ገለፀ፡፡በአራቱ ዋና ዋና ክልሎች የሚቋቋሙ የተቀናጀ የግብርና ምርት ማቀነባበሪያ የኢዱስትሪ ፓርኮችን የሚያለማና የሚያስተዳድር የኢንዱስትሪ ፓርኮች ኮርፖሬሽን መቋቋሙን የኢንዱስትሪ ሚኒስትር ዴኤታ ዶክተር መብራህቱ መለስ ከዋልታ ኢንፎርሜሽን ማዕከል ጋር ባደረጉት ቃለ ምልልስ ገልፀዋል፡፡ ይህን የሚከታተል ቦርድም ተቋቁሟል፡፡እንደ እሳቸዉ ገለፃ አገሪቱ ያላትን የግብርና ፀጋ መሰረት በማድረግ 17 የግብርና ኢንዱስትሪ ቀጣናዎች በጥናት ተለይተዋል፡፡ የግብርና ኢንዱስትሪዎችን የማስፋፋቱ ተግባር በአራቱ ክልሎች ቢጀምርም ወደ ሌሎችም ይስፋፋል፡፡እነዚህ የኢንዱስትሪ ፓርኮች የግብርና ምርቶችን ከማቀነባበር በተጨማሪ ለግብርናዉ ክፍለ ኢኮኖሚ የሚያስፈልጉ ግብአቶችን ያመርታሉ ብለዋል፡፡የተቀናጀ የግብርና ኢንዲስትሪ ፓርኮች በፌዴራል ደረጃ ከሚለሙት ኢንዱስትሪ ፓርኮች እንደሚለዩ ሚኒስትር ዴኤታው ይናራሉ፡፡ የፌደራል ኢንዱስትሪ ፓርኮች በተለየና ቅድሚያ በሚሰጣቸዉ እንደ ጨርቃ ጨርቅ፡ ቆዳና የቆዳ ዉጤቶች ፤ ብረታ ብረት ያሉ ምርቶች የምርት አይነት ላይ ያኩራሉ፡፡በአገሪቷ ትላልቅ ከተሞች 10 ተጨማሪ ፓርኮች የሚቋቋሙ ሲሆን አሁን በስራ ላይ ያሉትን የቦሌ ለሚና የሀዋሳ ኢንዱስትሪ ፓርኮች ሲጨምር ቁጥራቸዉ ወደ 12 ከፍ ይላል፡፡የተቀናጀ የግብርና ኢንዱስትሪ ፓርክ  የአገሪቷን የግብርና እምቅ ሀብት ወደ ተሻለ ደረጃ ይወስዳል ተብሎ ይታመናል፡፡ ይህ የገጠር ኢንዱስትሪያላይዜሽን ፕሮግራም አገሪቷ  በኢንዱስትሪ የሚመራ ኢኮኖሚን ለመፍጠር በምታደርገዉ ጥረት ዉስጥ የራሱን ሚና ይጫወታል ፡፡ክልሎች ከኢንድስትሪ ሚኒስቴር ጋር በመተባበር የ2009 ዓ.ም እቅድ አዉጥተዉ ለተግባራዊነቱ በመንቀሳቀስ ላይ መሆናቸዉንና የፌደራል መንግስቱም አስፈላጊ የአቅም ግንባታ ስራ እየሰራ እንደሚገኝ ጠቁመዋል ፡፡በቅርቡ በተደረገ ጥናት በአገሪቷ ዉስጥ እስከ 24ሺ ሼዶች በአነስተኛና ጥቃቅን ተቋማት እጅ እንደሚገኙ የገለፁት ሚኒስትሩ ይህም አገሪቷ በማካሄድ ላይ ላለችዉ የኢንዱስትሪ ፕሮግራም ምቹ ሁኔታ እንደሚፈጥር አስረድተዋል፡፡‹‹ከዚህ በኋላ ኢንዱስትሪያላይዜሽን ስንል ባለሃብቶች በተበጣጠሰ መልኩ ባገኙት መሬት ላይ የሚሰሩት ስራ መሆኑ ቀርቶ በተቀናጀ መልኩ በአንድ ቦታ ላይ አስፈላጊዉ መሰረተ ልማት ተሟልቶላቸዉ የሚሰሩት ስራ ይሆናል›› ብለዋል፡፡ይህም በሁለተኛዉ የዕድገትና የሽግግር ዕቅድ ዉስጥ ተገቢዉን ትኩረት ማግኘቱን ጠቅሰዋል፡፡ 